## מבל נקי

**הצעת מחקר:  
  
יחסים תחת השפעה**

**התמודדות ישראל עם כלי ההשפעה הסיניים נוכח התחרות האסטרטגית בין ארה"ב וסין**

**מגישים:**

**רם ארז**

**בר צ'צ'ק**

**אמיר שגיא**

**מנחה אקדמי: ד"ר יורם עברון**

**מדריך מלווה: אל"ם עמירם יקירה**

**20 בינואר 2020**

## תוכן עניינים

[תוכן עניינים 2](#_Toc30421009)

[מבוא 3](#_Toc30421010)

[רקע וחשיבות הנושא 3](#_Toc30421011)

[מסגרת מושגית – השפעה ועוצמה 5](#_Toc30421012)

[שאלת המחקר ושאלות המשנה 6](#_Toc30421013)

[במה העבודה לא תעסוק 7](#_Toc30421014)

[שיטת המחקר 7](#_Toc30421015)

[מבנה העבודה 8](#_Toc30421016)

[ביבליוגרפיה מוצעת 9](#_Toc30421017)

## מבוא

ב-1992 מוסדו יחסים דיפלומטיים מלאים בין סין לבין ישראל. מיסוד היחסים לווה בהתרחבות יחסי הגומלין בתחומי הכלכלה, המדעים ובתחומים צבאיים בין שתי המדינות. עד מהרה, הציבה ארה"ב גבולות לשיתוף הפעולה הצבאי בין ישראל לסין, כפי שהדבר מצא ביטוי בפרשיית ה'פאלקון' (2000) ובפרשיית ה'הארפי' (2004) (Xian Xiao, 2018) . עם התרחבות השפעתה של סין כמעצמה עולמית, התגברה בשנים האחרונות התחרות בינה לבין ארה"ב, כמו גם החששות האמריקניים משיתוף פעולה של ישראל עם סין בתחומים נוספים. כך, האתגר הישראלי הפך למורכב עוד יותר. לאור מרכזיות הנושא, עבודה זו תבקש לענות על מספר מטרות:

* מיפוי וניתוח האתגר האסטרטגי של ישראל בהקשר התחרות העולמית בין שתי המעצמות.
* הצגת כלי ההשפעה הסיניים כמרכיב מרכזי באסטרטגיה הגלובלית הסינית.
* הצגת אופן התמודדותה של ישראל עם הצעדים הסיניים עד כה.
* הצעת עקרונות מנחים למדיניות ישראלית להתמודדות עם האתגר.

## רקע וחשיבות הנושא

בתחרות האסטרטגית, שהולכת ומחריפה בין ארה"ב לבין סין, מוצאת עצמה מדינת ישראל במצב רגיש ומורכב.[[1]](#footnote-1) מחד, למדינת ישראל אינטרסים מובהקים בקידום שיתופי פעולה עם סין, במיוחד במישור הכלכלי. מאידך, ארה"ב, השותפה האסטרטגית הראשית, שאין שנייה לה, דורשת מישראל לצמצם את יחסיה עם סין. הדבר נכון במיוחד בתחומי טכנולוגיה, חדשנות, ותשתיות, בהם שיתוף פעולה ישראלי-סיני התפתח בשנים האחרונות Evron 2013)), ושאלת מאפייני היחסים העתידיים בין ישראל וסין מסתמנת כסוגיה מרכזית, שקברניטי מדינת ישראל יידרשו להכריע בה בתקופה הקרובה.

נקודת המוצא של עבודה זו הינה שאין תחליף ליחסים המיוחדים בין ארה"ב וישראל בעתיד הנראה לעין, וכי אין חלופה בת מימוש של 'מעבר צד' לסין. יחד עם זאת, הנחה זו לא פותרת את הדילמה האסטרטגית בה ניצבת ישראל וזאת בשל מספר סיבות:

* מדינת ישראל לא יכולה להרשות לעצמה שלא לפתח יחסים נרחבים עם סין, הכח הכלכלי העולה בעולם ובאזור. צמצום היחסים איתה צפוי לגרור מחירים כלכליים, מדיניים ואולי אף ביטחוניים. בהקשר זה, הנושא מעסיק את הקברניטים בשלוש המדינות שהוזכרו – ארה"ב, סין וישראל. לדוגמה, מזכיר ההגנה האמריקני, מייק פומפאו, איים בפומבי בעת ביקורו בישראל במרץ 2019, כי אם ישראל לא תגביל את שיתוף הפעולה עם סין, "ארה"ב עלולה להפחית את שיתוף הפעולה המודיעיני ואת שיתוף הפעולה הביטחוני עם ישראל. אנו רוצים לוודא שמדינות מודעות לכך." (ערוץ 13, 21/03/2019).מנגד, ג'אי ג'ון (Zhai Jun)השליח המיוחד של הממשל הסיני למזרח התיכון, אמר לכתבים בעת ביקורו בישראל, באוקטובר 2019, כי "ארה"ב משתמשת בטקטיקות של הפחדה כדי לצמצם את שיתוף הפעולה בין ישראל לסין" (ערוץ 7, 12/10/19).
* כפי שהעבודה תראה, מדינת ישראל לא גיבשה אסטרטגיה במענה לפעילות הסינית בתחומה. כך, התנהלות תגובתית, לא-אסטרטגית מול שחקן אסטרטגי עלולה לגבות מישראל מחיר כבד. יתר על כן, חוסר הבהירות הבסיסית בישראל, ביחס לשאלה מה סין רוצה וכיצד היא פועלת, מקשה עוד יותר על גיבוש אסטרטגיה בראיה מערכתית.
* לבסוף, סין מיישמת את מדיניותה בצעדים קטנים, מבוזרים ובמגוון תחומים. קל להתייחס אליהם כאל אירועים בדידים, בעלי הקשר ותכלית נקודתיים. כלומר, כל צעד כשלעצמו לא 'מדליק נורות אדומות' אצל מקבלי ההחלטות או במשרדי הממשלה הרלוונטיים. התמונה עשויה להיראות אחרת אם בוחנים את האירועים כמכלול ומנתחים את ההשלכות ארוכות הטווח שלהם ובהקשר בינלאומי. ישנן דוגמאות מהעולם בהן סין עשתה שימוש בצעדים תמימים לכאורה כדי להשיג מטרות מדיניות. כך, שיתוף הפעולה ההדוק של חברות סיניות עם תעשיית הרכב הגרמנית, מנוצל בימים אלו כמנוף לחץ על ממשלת גרמניה להעניק לענקית התקשורת הסינית Huawei מכרזים במסגרת בניית התשתית לרשת ה-G5 בגרמניה.

נוכח סיבות אלה, עבודה זו צפויה להציע תרומה קונספטואלית לנושא, אך בעיקר תרומה במימד המעשי, באמצעות ניתוח המדיניות הסינית מול ישראל, וכן באמצעות ניתוח פוטנציאל המחירים הכרוך בכך. לבסוף, העבודה שואפת לגבש ולהציע **עקרונות לעיצוב מדיניות ישראלית מותאמת נוכח האתגר הסיני**. כך, תוכל העבודה להוות בסיס לדיון עתידי, כחלק מתהליך עיצוב מדיניות לאומית בנושא.

**סקירת ספרות**

רבות נכתב על עליית סין כמעצמה ועל התחרות האסטרטגית בין סין וארה"ב. גישה מקובלת בספרות האמריקנית, טוענת כי סין בדרכה להפוך למעצמת העל המובילה ולעקוף את ארה"ב (Allison 2017).גישה אחרת טוענת, כי סין סובלת מחולשות מובנות והיא אומנם תוכל להוביל במדדים מסוימים, אך ארה"ב עודנה ואף צפויה להישאר מעצמת העל עוד שנים רבות קדימה (Beckley 2018). מכאן גם נובעות המלצות מתחרות באשר ליחס כלפי סין. כותבים כמו אליסון, רואים בסין מעצמה מאיימת ולכן קוראים לבלום אותה, בדומה לאופן שבו ממשל טראמפ פועל. לעומת זאת, יש מי שמדגיש את התלות הסינית בארה"ב, קורא להמשיך ולטפח יחסים כלכליים עם סין וכך להעמיק את התלות שלה בארה"ב (Zakaria 2020).

היחסים המתפתחים בין ישראל וסין, אף הם מזמינים עיסוק רב, הן בתיעוד התפתחות היחסים והן בסוגיות מפתח שעומדות על הפרק כגון ההשקעה בנמל חיפה (Shai,2019).

הספרות המקצועית עוסקת אמנם בפרקטיקות של מדיניות החוץ הסינית ובקושי של מדיניות המערב להתמודד איתה. כך לדוגמא, המליץ פרופ' Stephen M. Walt לחזור ללקחי המלחמה הקרה על מנת להתמודד עם מדיניות החוץ של סין כיום (Foreign Policy, 29.7.2019) . אולם, עד היום, למיטב ידיעתנו, אין מחקר אשר בוחן באופן שיטתי את כלי ההשפעה הסיניים בעולם, **את יישומם מול ישראל** ואת האופן שבו ישראל התמודדה או לא התמודדה איתם. כך, המחקר צפוי לתרום לגוף הספרות בנושא.

## מסגרת מושגית – השפעה ועוצמה

עבודה זו, ממוקדת ברובד המעשי (מדיניות ואסטרטגיה). יחד עם זאת, מורכבות המציאות כמו גם התפתחות תופעות חדשות, מצדיקים התבססות על מושגים מעולם התוכן התיאורטי של יחסים בינלאומיים ומדע המדינה. בהקשר הספציפי של העבודה, מאפייני התחרות האסטרטגית בין סין וארה"ב מצביעים על כך שאין מדובר על התהוות 'מלחמה קרה' חדשה בדפוסים המוכרים מהיחסים בין ארה"ב ובריה"מ (Zakaria 2020). כך, בבואנו לדון בתפקידה של סין בזירה וביחסים עם ישראל, הרובד הצבאי, המאוד דומיננטי בכלי ההשפעה הסובייטיים, הינו משני ואף שולי בהקשר הנוכחי.

שוני זה מדגים את חשיבות החזרה למושגי היסוד, השפעה ועוצמה, לא רק בממדים הצבאיים, אלא גם ובעיקר ברבדים נוספים, אשר סין עושה בהם שימוש ככלים להגדלת עוצמתה והרחבת השפעתה.

בספרו "Arms and Influence" (Schelling, 1966) עמד שלינג על ההבדל בין דיפלומטיה לכוח (force), ועל החשיבות בשימוש בה לטובת השגת השפעה. שלינג עומד על מרכזיותם של מניעי הצדדים, התקשורת ביניהם, ההבנות הפשרה והאיפוק. לארסון הדגיש את השימוש ביכולת מיקוח, שכנוע, איומים ולחץ בהקשר זה (Larson, 2009). ההשפעה, כאמור, אינה מושגת באמצעים כוחניים בלבד. בעת הערכת ההשפעה יש להתבונן לא רק במשפיע אלא גם במושפע הפוטנציאלי, ובתוך כך לשים לב לתפיסות המדינה המושפעת ויכולתה או נכונותה של המדינה המשפיעה להפעיל את העוצמה שברשותה, כמו גם מידת הנכונות של המדינה האחת להיות מושפעת מהמדינה האחרת. (Holsty,1992).

בצורתה הפשוטה ביותר, הגישה הריאליסטית ביחב"ל טוענת שהמבנה הבסיסי של המערכת הבינלאומית מאלצת את המדינות המבקשות לדאוג לביטחונן, להתחרות זו בזו על העוצמה. יעד העל של המעצמות הוא להביא למקסימום את חלקן בעוצמה העולמית, ולבסוף אף לשלוט במערכת. באופן הפרקטי, הדבר אומר שהמדינות החזקות ביותר מבקשות להשיג הגמוניה באזורן ובעולם כולו, וגם להבטיח שאף מעצמה מתחרה אחרת לא תשלוט באזורים האחרים. בהקשר זה, מירשהיימר טוען כי סין תשאף להגדיל את פער העוצמה שלה על חשבון ארה"ב (Mearsheimer,2014).

ג'וזף נאיי (Nye) היה זה תבע את המונח "עוצמה רכה" (soft power) כדי לתאר את הדרך שבה מדינה יכולה להוות מודל לחיקוי ומקור משיכה עבור מדינות אחרות באמצעות ערכיה ותרבותה ולא רק להרתיע אותן בעוצמתה הצבאית או הכלכלית. נאיי התייחס בדבריו ליכולתה של  ארה״ב להשפיע על אנשים רבים וחברות ברחבי העולם באמצעות הערכים שאותם היא מייצגת, כגון חירות וקפיטליזם, אך גם דרך תפוצתם של מותגים ותוצרים של התרבות האמריקנית העכשווית (Nye, 2014). נאיי גם היה זה שהציג את המושג ״עוצמה חכמה״ – קרי השילוב בין עוצמה קשה ורכה – השקעה בעוצמה צבאית וכלכלית ובו בזמן פיתוח בריתות, שותפויות, ומוסדות בכל הרמות על מנת להרחיב את ההשפעה ולייצר לגיטימיות לפעולות ולמעמד של המדינה. עצמה חכמה היא שימוש אסטרטגי בדיפלומטיה, שכנוע, בניית יכולות, והקרנת עוצמה והשפעה בדרכים יעילות ולמען השגת לגיטימציה פוליטית וחברתית (Nye, 2009).

ביחסים בין מדינות, העוצמה היא המעצבת את ההיענות של היריב וגורמים אחרים למלא את רצונו של השחקן החזק. אולם עוצמה אינה טמונה רק ביכולת להרתיע או להעניש. עוצמה יש גם ביכולת להעניק יתרונות, ובאמצעותם להשיג היענות באמצעות משיכה. עוצמתה של מדינה גדלה ככל שמדינות אחרות מחפשות את קרבתה. יתר על כן, למדינה יש מידה גבוהה של עוצמה אם נענים לה מבלי שהיא נזקקת כלל להפעיל אמצעי כפייה, אלא מתוקף יוקרתה, יתרונותיה או מחמת ההכרה בצדקת דרכה.

בעבודה זו נעשה שימוש במושג במושגי העוצמה (קשה, רכה וחכמה) ובמושג ההשפעה ונתמקד במגוון הדרכים שבהן סין פועלת כדי להשיג השפעה גלובלית ולשנות את מאזן העוצמה מול ארה״ב. התבססות על מושגים אלה, השפעה ועוצמה, תסייע לנו בהמשך בניתוח כלי ההשפעה שסין מפעילה, לרבות מול ישראל.

## שאלת המחקר ושאלות המשנה

**שאלת המחקר** שתעמוד במרכז העבודה הינה: **כיצד ישראל מתמודדת עם מכלול הפעילות הסינית בתחומה על רקע התחרות הגלובלית בין ארה"ב וסין?**

כדי להתמודד עם שאלת המחקר זו, העבודה תענה על שאלות המשנה הבאות:

* **מהי האסטרטגיה הסינית בניהול יחסי החוץ שלה, ומהם כלי ההשפעה אותם היא מיישמת על מנת להשיג את יעדיה?** לשם כך, העבודה תתאר את האסטרטגיה הסינית הרשמית, את מדניות החוץ הנגזרת ממנה ותתמקד בצעדים שסין נקטה בעולם, כדי לממשה.

כדי להגדיל את השפעתה בזירה הבינלאומית, מפעילה סין מגוון כלי השפעה במגוון תחומים ובכלל זה מבצעי השפעה,[[2]](#footnote-2) משתמשת בקשרי חוץ ובקשרים כלכליים, לרבות הלוואות נדיבות, ופרויקטיי תשתית, כדי ללחוץ שיאמצו את ה'נרטיב' שלה בסוגיות מפתח (OSD 2019). כלי השפעה אלה אינם תיאורטיים. העדויות מצטברות לכך שסין מפעילה אותם כדי להשפיע על מדיניות בנושאים שחשובים לה. כדי להמחיש את הנקודה, סין הצליחה לגרום ליוון, ב-2017, לטרפד הצעה של האיחוד האירופי בנושא זכויות אדם בסין. זאת, באמצעות מנוף הלחץ שהיה בידה – בעלותה על נמל פיראוס החדש, שהפך לאחד הנמלים המרכזיים של אירופה, והתלות הכלכלית הגוברת של יוון בסין (Smith 2017). דוגמא נוספת – ביולי 2019 הצליחה סין לגרום לרג'ב טייפ ארדואן, נשיא תורכיה, לסגת מאמירותיו הביקורתיות, ולגבות למעשה, את מדיניותה של סין כלפי המיעוט האויגורי בשין ג'יאן (Business Insider 6.7.2019). כאמור, העבודה תמפה את כלי ההשפעה הסיניים ותראה את אופן השימוש הסיני בהם במקומות אחרים בעולם.

* **כיצד מדינת ישראל התמודדה עד כה עם יישום האסטרטגיה הסינית מולה, על רקע המתח בין סין וארה"ב?**

בתמצית, ישראל נמנעה עד כה מלנקוט עמדה נחרצת בעימות בין ארה"ב וסין בינתיים, והתוצאה, כצפוי, מעורבת. מצד אחד, שיתוף הפעולה עם סין, הולך ומתרחב, לרבות בנושאים שהוגדרו על ידי האמריקנים כרגישים כגון נושאי חדשנות. לדוגמה, הוועידה המשותפת לסין וישראל לחדשות שודרגה והסינים הציבו את סגן נשיא סין כיו"ר משותף, יחד עם ראש הממשלה הישראלי (משרד החוץ, 2018). בנוסף, ולמרות המדיניות האמריקנית, חברה ממשלתית סינית נכנסה כשותפה ברכישה הראשונה של תחנת כוח בישראל – אלון תבור. עם השלמתה בדצמבר 2019, הדבר גם מאפשר לראשונה, גישה סינית לנתוני משק החשמל של מדינת ישראל (כלכליסט 3.12.2019).[[3]](#footnote-3)

מנגד, ישראל הודיעה, כי לא תרכוש רשתות סלולר דור חמישי מהסינים וכן פרסמה את החלטת הקבינט, בניסיון להדוף את הלחצים האמריקנים, להקים מנגנון פיקוח על השקעות זרות, שנועד ליצר בקרה ממשלתית על ההשקעות הסיניות, אך בה בעת, הגדיר את המנגנון, כגוף מייעץ בלבד (עמית 2019).

* **הגדרת עקרונות מנחים ברובד האסטרטגי כבסיס לעיצוב מדיניות ישראלית בתחומים השונים ביחסיה עם סין** - עבודה זו שואפת להגיע להצעות מרשמיות, על בסיס הניתוח של שתי שאלות המשנה הקודמות. בכך, כאמור, היא מכוונת לתרום לשיח הלאומי בעיצוב מדיניות.

## במה העבודה לא תעסוק

כאמור, עבודה זו תתמקד בניתוח כל ההשפעה הסיניים, ומדיניותה, ובאופן בו מדינת ישראל מתמודדת (או שאינה מתמודדת) עם אתגר זה.

העבודה לא תחקור לעומק את מגוון הסוגיות הספציפיות שעומדות על הפרק ביחסי ישראל-סין, ובכלל זה סוגיית נמל חיפה, הרכבת לאילת, החכרת שטחי חלאות לסין, רכש חברות כאלו או אחרת וכולי.

לאור חשיבותה לסוגיה, העבודה תיגע, אולם לא תתמקד, במדיניות האמריקאית כלפי סין ואופן התפתחותה.

## שיטת המחקר

עבודה זו תתבסס על מחקר איכותני, אשר בחלקו הראשון יתבסס על ספרות אקדמית, בדגש על זו העוסקת במושגי השפעה ועוצמה, בהקשר הסיני. כדי למפות את כלי ההשפעה הסיניים ויישומם, ייעשה שימוש במקרי בוחן מהעולם וכן מישראל. לשם כך ייעשה שימוש במקורות רשמיים, המתארים את המדיניות הסינית בנושאים הרלוונטיים, בפרסומים ובעיתונות, וכן ראיונות עם בעלי תפקידים רשמיים וכן נושאי משרות לשעבר, אנשי אקדמיה, מכוני מחקר, ועיתונאים העוסקים בנושא.

## מבנה העבודה

על מנת לענות על שאלת המחקר ושאלות המשנה, העבודה תבנה על פי השלבים הבאים:

**הפרק הראשון יתמקד באסטרטגיה הסינית ובמדיניות החוץ הנגזרת ממנה.** החזון של סין, כפי שניתן להבינו כיום, הוא לחדש את מעמדה של האומה הסינית כמעצמה מובילה לאחר 'מאה שנים של השפלה'.[[4]](#footnote-4) כדי לממש חזון זה, הגדיר הממשל הסיני שורה של יעדים אסטרטגיים ובהקשר זה ראוי לציין שלוש תכניות מרכזיות שנועדו לקדמם: תוכנית 'החגורה האחת והדרך האחת' (BRI) ב-2013; תוכנית Made in China 2025משנת 2015; ותהליך מודרניזציה ממושך של הצבא הסיני. שלוש תוכניות אלה נועדו לאפשר לסין לבסס עוצמה צבאית חזקה, כושר הובלה טכנולוגית בתחומי ליבה, וקשרי סחר ענפים (יבוא ויצוא) באופן שיתרום לכלכלה הסינית מחד ויעצים את מנופי השפעתה המדינית מאידך. בחלק השני של הפרק, יוצגו **כלי ההשפעה** שפיתחה סין לטובת יישום האסטרטגיה ודוגמאות לאופן השימוש בהם בעולם.

**הפרק השני יתמקד ביחסי סין-ארה"ב.** בפרק יוצגו הסוגיות המרכזיות בהן מתקיימת התחרות האסטרטגית בין המעצמות, תוך שימת דגש על המדיניות האמריקנית כלפי סין וכלפי בעלות ברית של ארה"ב ביחס לסין.

**הפרק השלישי יעסוק ביחסי סין-ישראל.** הפרק יתמקד בשלב ראשון בגורמים המעצבים את היחסים בין שתי המדינות. בחלק השני, יוצגו כלי השפעה סיניים שיושמו בישראל ובחלק השלישי יוצג האופן שבוא ישראל התמודדה עם כלי השפעה אלה, במגוון תחומים. פרק זה יאפשר להציג את פער הרלוונטיות בין האסטרטגיה הסינית לבין המדיניות הישראלית הנוכחית.

**הפרק הרביעי, הינו פרק דיון,** אשר יציג, על בסיס הניתוח בפרקים הקודמים, **עקרונות להתמודדות של ישראל עם האתגר הסיני.**

## ביבליוגרפיה מוצעת

**מאמרים וספרים**

אלה, דורון (2019). "הקמת מנגנון לפיקוח על השקעות זרות בישראל: מאפיינים ומשמעויות ביטחוניות", **מבט על**, גיליון 1229, המכון למחקרי ביטחון לאומי, <https://www.inss.org.il/he/publication/a-regulatory-mechanism-to-oversee-foreign-investment-in-israel-security-ramifications/>

גונן, אהוד (2018). **היבטים גאו-אסטרטגים בתפעול הנמל 'הסיני' בחיפה**. המרכז לחקר מדיניות ואסטרטגיה ימית, אוניברסיטת חיפה.

משרד החוץ (2018). "ראש הממשלה נתניהו וסגן נשיא סין וואנג צי'-שאן עמדו בראש המפגש הרביעי של ועדת החדשנות ישראל-סין במשרד החוץ בירושלים". 24.10.2018. <https://mfa.gov.il/MFAHEB/PressRoom/Pages/israel_china_joint_com_mfa_241018.aspx>

קנדי, פול (1992).***עלייתן ונפילתן של המעצמות הגדולות***. תל אביב: דביר.

Allison, Graham (2015). "The Thucydides Trap: are the US and China headed for war?"**The Atlantic**, 24.‏

Beckley, Michael (2018). **Unrivaled: Why America will remain the world's sole superpower**. Cornell University Press.‏

Brady, Anne-Marie (2003). **Making the Foreign Serve China: Managing Foreigners In The People's Republic**. Rowman & Littlefield.

Barnett Michael, and Raymond Duvall. **"Power in Global Governance"** in: Michael Barnett and Raymond Duvall (eds.), Power in Global Governance, Cambridge: Cambridge University Press, 2005, pp. 1-32.

Colby, Elbridge A. and A. Wess Mitchell (2020)."The Age of Great-Power Competition: How the Trump Administration Refashioned American Strategy," **Foreign Affairs**, <https://www.foreignaffairs.com/articles/2019-12-10/age-great-power-competition>

Dahl, Robert A.)1957)."the Concept of Power", **Behavioral Science** 2:3.

Evron, Yoram (2019). Why is the United States concerned about Israel–China technology cooperation?**East Asia Forum**. <https://www.eastasiaforum.org/2019/11/15/why-is-the-united-states-concerned-about-israel-china-technology-cooperation/>

Evron, Yoram(2013). "Between Beijing and Washington: Israel’s Technology Transfers to China," **Journal of East Asian Studies** 13:503–528.

Farrell, Henry and Abraham L. Newman(2020). "Chained to Globalization: Why It’s Too Late to Decouple," **Foreign Affairs**, pp. 70-80.

Feith, Douglas J. & Gary Roughead (2019). **China’s Maritime Strategic Challenge**. <https://www.nationalreview.com/2019/10/china-maritime-threat-us-allies-must-work-together-to-meet-challenge/>

Goldstein, Avery,. (2016 ), **“A Rising China’s Growing Presence - The Challenges of Global Engagement”,** Brookings.edu <https://www.brookings.edu/wp-content/uploads/2016/09/chapter-one_-chinas-global-engagement-9780815729693.pdf>

Freedman L (2013). **Strategy - A History**. Oxford University Press, Oxford.

Holsti, Kalevi, J (1992). "Power, Capability and Influence in International Politics", in: Charles Kegley and Eugene R. Wittkopf (eds.), **The Global Agenda: Issues and Perspectives**, 3rd edition, NY: McGraw-Hill, pp. 9-21.

Kumaraswamy, P.R. editor, (1999) **China and the Middle East: The Quest for Influence.**

Larson EV, Darilek RE et. al. (2009). **Foundations of Effective Influence Operations: A Framework for Enhancing Army Capabilities**. RAND, Santa Monica, p. 2.

Lons, Camille. (project editor), Fulton, Jonathan., Sun, Degang., Al-Tamimi, Naser., (2019) “**China’s great game in the Middle East**” in ECFR.EU <https://www.ecfr.eu/publications/summary/china_great_game_middle_east>

Mearsheimer, John J. (2014).**The Tragedy of Great Power Politics.** updated edition, W. W. Norton & Company.

Nye Jr, Joseph. S. (1990). **Bound to Lead: The Changing Nature of American Power**. New York.‏

Nye Jr, Joseph. S.)2004) "The Decline of America's Soft Power", **Foreign Affairs** 83, 3, 2004: 16-20.

Nye Jr, Joseph. S. (2009). "Get smart:Combining hard and soft power," **Foreign Affairs**, pp. 160-163.‏.

# Shai, Aron (2019). **China and Israel: Chinese, Jews; Beijing, Jerusalem (1890-2018)**. Academic Studies Press.

Schelling, Thomas C. (1966) Arms and Influence. Yale University Press

Shichor, Yitzhak. (2014) “On *Probation: “The Open-Ended Future of Sino-Israeli Relations” from****Middle East-Asia Project*** *(MAP) series on "Israel: The Future is Asia" of the Middle East Institute.*

Shichor, Yitzhak. (2014) “Quid pro Quo: US-China Middle East Relations in an East Asian Perspective,” **U.S.-China-Israel Trilateral Conference: Challenges and Opportunities in the Middle East**, The Brookings Institute, 12-13 February 2014.

Shichor,Yitzhak (2014). “Israel and China: Mutual Demystification in Chinese-Israeli Relations,” in Colin Schindler (Ed.), ***Israel and the World Powers.***London: I.B. Tauris, pp. 106-124.

Wang, Zheng (2008)."National Humiliation, History Education, and the Politics of Historical Memory: Patriotic Education Campaign in China,"**International Studies Quarterly**, 52: 4, pp. 783–806.<https://doi.org/10.1111/j.1468-2478.2008.00526.x>

Wu, Y. (2019). "Recognizing and Resisting China's Evolving Sharp Power."**American Journal of Chinese Studies**, 26(2).‏

Zakaria, Fareed (2020). "The New China Scare: Why America Shouldn’t Panic About Its Latest Challenger," **Foreign Affairs**, pp.52-69.

 Zhang, Ketian (2019). "Cautious Bully: Reputation, Resolve, and Beijing's Use of Coercion in the South China Sea." **International Security** 44.1: 117-159.

**עיתונות ומקורות אינטרנטיים**

גוטמן, ליאור (2019). "היסטוריה בחברת החשמל: תחנת כוח ממשלתית נמכרה למגזר הפרטי", **כלכליסט** 3.12.2019 <https://www.calcalist.co.il/local/articles/0,7340,L-3775074,00.html>

לנדאו, נעה (2019). "בלחץ ארה"ב: הקבינט דן בהקמת מנגנון פיקוח על ההשקעות הסיניות בישראל". הארץ. 29.10.19. <https://www.haaretz.co.il/news/politics/.premium-1.8054826?utm_source=App_Share&utm_medium=Android_Native&utm_campaign=Share>

עמית, חגי (2019). "הקבינט החליט על הקמת ועדה לבחינת השקעות זרות בישראל", **TheMarker**30.10.19. <https://www.themarker.com/news/politics/1.8058812>

קורן, אורה עירד עצמון שמאייר (2019). "הסינים ניצחו: תנובה זכתה במכרז להפעלת חממת הפוד-טק הגדולה בצפון", **TheMarker**, 11 ביוני, <https://www.themarker.com/technation/1.7353901>

רביד, ברק, "פומפאו: שיתוף הפעולה עלול להיפגע אם לא תגבילו הקשרים עם סין", **ערוץ 13,**21/03/2019<https://13news.co.il/10news/news/183640>

ערוץ 7. "השליח הסיני: ארה"ב משתמשת בהפחדה", **ערוץ 7**,  12/10/19.<https://www.inn.co.il/News/News.aspx/420806>

Ignatius, David (2019). The U.S.-China trade war is cooling off. But the tech war is heating up," **The Washington Post**, November 8. <https://www.washingtonpost.com/opinions/global-opinions/the-us-china-trade-war-is-cooling-off-but-the-tech-war-is-heating-up/2019/11/07/0c13a126-01ae-11ea-9518-1e76abc088b6_story.html>

Lew, Linda (2019). "China overtakes United States to boast world’s biggest diplomatic network, think tank says," **China Morning Post**, November 27. <https://www.scmp.com/news/china/diplomacy/article/3039640/china-overtakes-united-states-boast-worlds-biggest-diplomatic>

McBride, James and Andrew Chatzky (2019). "Is ‘Made in China 2025’ a Threat to Global Trade?" Council on Foreign Relations, May 13. <https://www.cfr.org/backgrounder/made-china-2025-threat-global-trade>

Rennie, David (2019). The West is now surer that China is not about to Liberalise," **The Economist,** November 16. <https://www.economist.com/china/2019/11/16/the-west-is-now-surer-that-china-is-not-about-to-liberalise?frsc=dg%7Ce>

Smith,Helena (2017). "Greece blocks EU's criticism at UN of China's human rights record," **The Guardian,**June 18. <https://www.theguardian.com/world/2017/jun/18/greece-eu-criticism-un-china-human-rights-record>

# Wu, Bingbing. (2014)**Carnegie-Tsinghua center for global policy.**<https://carnegietsinghua.org/2014/11/10/china-s-role-in-middle-east-part-i-pub-57181>

1. ממשל טראמפ אומנם החריף את התחרות עם סין, חידד את הסוגיות שבמחלוקת ואת המסרים בנושא, אך הוא לא המציא את הנושא יש מאין ושני הנשיאים שקדמו לו היו מוטרדים גם כן מהנושא. [↑](#footnote-ref-1)
2. במובן זה "מבצעי השפעה" מתאפיינים בשימוש בכלים ובפרקטיקות חשאיות, לרוב באמצעות אפליקציות ורשתות חברתיות באינטרנט, על מנת להשפיע, לערער ולפגוע בגופי תקשורת, תרבות, עסקים, אקדמיה וגופי מדיניות בארצות הברית, מדינות נוספות, כמו גם ארגונים בינלאומיים, כל זאת כדי להשיג תוצאות אשר תומכות ביעדים הסיניים. [↑](#footnote-ref-2)
3. יצוין כי התחנה נרכשה בכ-.1.1 מיליארד ₪ מעל למחיר המינימום שהוגדר. [↑](#footnote-ref-3)
4. ביטוי המשקף את התפיסה הסינית לחוויה הטראומטית שהם עברו תחת הקולוניאליזם המערבי, אשר השפיע את הזהות והלאומיות הסינית ותרם לרגישותה לכל התערבות זרה במדיניותם Wang 2008)). [↑](#footnote-ref-4)